KIRJALLINEN KYSYMYS E-3985/97 komissiolle esittäjä(t): Daniel Varela Suanzes-Carpegna (PPE) (14. tammikuuta 1998)

Aihe: Yhteisön kalasäilyketeollisuuden kilpailukyky

Euroopan yhteisön kalasäilyketeollisuus on sekä kaikkein perinteikkäimpiä että uudenaikaisimpia ja kilpailukykyisimpiä aloja maailmassa. Yhteisön teollisuus joutuu tunnetusti hyväksymään joukon haasteita säilyttääkseen ja tietyissä tapauksissa vahvistaakseen kansainvälistä kilpailukykyään.

Tällaisia haasteita ovat muiden muassa kolmansien maiden tuotteiden terveys- ja ympäristövaikutukset, halvan työvoiman käyttö yhteisön ulkopuolisissa maissa, riippuvuus tuontiraaka-aineista, markkinoiden eurooppalainen ja maailmanlaajuinen ulottuvuus sekä suuri riippuvuus pääomasta ja jatkuvasta uudenaikaistamisesta työvaiheiden ja työtilojen optimoimiseksi kilpailukyvyn ja kansainvälistymisen lisäämiseksi. Tämän vuoksi komissio on eri asiakirjoissaan nimennyt useita toimia, joita teollisuuden, komission ja jäsenvaltioiden olisi toteutettava. Näitä ovat mm. sääntelyn tehostaminen, todellisen kilpailukyvyn turvaaminen, aineettomien investointien edistäminen ja teollisen yhteistyön kehittäminen.

1. Onko komissio tehnyt tieteellisesti todennettua syvällistä arviota kustannus-hyötysuhteesta, yhteisön säännöstön vaikutuksesta merkintöihin ja kalasäilykkeiden kulutukseen? Jos on, niin voiko komissio antaa tutkimuksen tulokset? Jos ei, niin aikooko komissio tehdä kyseisen arvion?

2. Voisiko komissio ehdottaa kehittyvien talouksien kanssa käytävän kaupan todellista vapauttamista ja etsiä vaihtoehtoja voimassa olevien säädösten terveys- ja ympäristömääräyksistä aiheutuvien erilaisten suojelun tasojen vuoksi syntyneiden vääristymien korjaamiseksi?

3. Eikö komissio katso, että koulutusta voisi edistää kannustamalla teollisuutta, innovaatio- ja teknologian kehittämiskeskuksia sekä muita osapuolia tiiviimpään yhteistyöhön?

4. Uskooko komissio, että yhteisön viidennen TTK:n puiteohjelman valmistelussa voidaan ottaa huomioon kalasäilyketeollisuuden tarpeet ja prioriteetit? Olisiko sitä varten tarpeen tiivistää teollisuuden sekä eri tutkimus-, innovaatio- ja teknologian kehittämiskeskusten välistä yhteistyötä?

5. Ala on pyytänyt tämän lisäksi ohjelmien tai vapaaehtoisten sopimusten tekemistä kalastusalan säilykkeiden jalostusteollisuudelta. Nämä täydentäisivät tai menisivät pidemmälle kuin nykyisten säädösten vähimmäistaso. Mitä mieltä komissio on tästä?

Komission jäsenen Emma Boninon komission puolesta antama vastaus (2. huhtikuuta 1998)

1. Komissio ei toistaiseksi ole laatinut parlamentin jäsenen suosittelemaa arviota. Tämäntyyppiset arviot eivät myöskään kuulu komission painopistealueisiin.

2. Komissio katsoo, että maailmanlaajuistumisen haaste tekee työterveyden ja turvallisuuden alaa koskevan kansainvälisen yhteistyön tehostamisen entistä tärkeämmäksi. Terveyttä ja turvallisuutta koskevalle yhteisön lainsäädännölle on luotu vankka perusta kuluneen vuosikymmenen aikana, ja komissio työskentelee sen tavoitteen saavuttamiseksi, että kolmannet maat kehittävät lainsäädäntöään vastaamaan aiempaa paremmin yhteisön tasoa.

3. Komissio kannustaa kouluttamaan kalasäilyketeollisuuden työntekijöitä paitsi tuotteiden laadun ja yhteisön yritysten tuottavuuden parantamiseksi myös työntekijöiden valistamiseksi terveyttä ja ympäristöä koskeviin direktiiveihin perustuvien tätä toiminta-alaa koskevien vaatimusten osalta. Teollisuuden, tutkimuskeskusten ja teknologista kehittämistä edistävien laitosten sekä työmarkkinaosapuolten toteuttamien eri toimien yhteisvaikutus voi tehokkaasti edistää työntekijöiden koulutusta.

FAIR-tutkimusohjelman tavoitteena on muun muassa edistää ja helpottaa teollisuuden, erityisesti pienten ja keskisuurten yritysten, osallistumista tutkimusta ja teknologista kehittämistä (TTK) koskeviin toimiin. Tämän tavoitteen toteuttamiseksi ohjelmaan on sisällytetty pk-yrityksille tarkoitettuja teknologian edistämishankkeita. Teollisuus osallistuu entistä enemmän kustannustenjakoperiaatteella toteutettavia toimia koskeviin ehdotuspyyntöihin ja yhtenäisen toiminnan hankkeisiin kalastuksen ja vesiviljelyn alalla.

4. Komission ehdotus viidenneksi puiteohjelmaksi on parhaillaan neuvoston ja parlamentin käsiteltävänä, ja siihen sisältyy elintarviketieteitä koskevia ehdotuksia. Viidettä tutkimuksen ja teknologisen kehittämisen puiteohjelmaa (1998 - 2002) ((KOM(97) 142 lopullinen. )) koskevan komission ehdotuksen tavoitteena on tehostaa Euroopan tutkimusmahdollisuuksia ja taata osaltaan se, että Euroopan tutkimus palvelee yhteisön taloudellisia ja yhteiskunnallisia tavoitteita. Tarkistettu ehdotus, joka julkaistiin 14. tammikuuta 1998 ((KOM(98) 8 lopullinen. )), sisältää avaintoimintakokonaisuuden ¨Terveys, ravinto ja ympäristötekijät¨, jonka tavoitteena on terveellisen ja monipuolisen ravinnon saannin turvaaminen eurooppalaiselle kuluttajalle ja Euroopan elintarviketeollisuuden kilpailukyvyn lujittaminen. Kalasäilyketeollisuuden tarpeet ja painopisteet on siis otettu hyvin huomioon, ja teollisuuden ja tutkimusjärjestöjen välistä yhteistyötä lujitetaan voimakkaasti tässä avaintoimintakokonaisuudessa.

5. Komissio arvostaa kalastusalan ponnisteluja nykyisen lainsäädännön edellyttämien vähimmäismääräysten ylittämiseksi. Tämä on tuotu esiin kalastustuotteiden markkinoiden tulevaisuutta Euroopan unionissa koskevassa komission tiedonannossa ((KOM(97) 719 lopullinen. )). Tällä tavoin komissio on sisällyttänyt tämän kysymyksen keskusteluun, joka koskee tämän teollisuudenalan entistä paremman tuottavuuden edistämiseksi toteutettavia toimia.